Wdé gok daꞌ ki, bḻoeꞌe ḻaw Jesusenꞌ daꞌ yoble ḻawgak benneꞌ wsedle chieꞌ kaꞌ gan nak žoaꞌa nisdoꞌ daꞌ nzinꞌ Nisdoꞌ Che Tiberias, naꞌ ki goken kan bḻoeꞌe ḻaweꞌ ḻáwgakeꞌ.
Zej ndobe Smon Bedw, naꞌ Mas, bennenꞌ ḻezkaꞌ lieꞌ Benneꞌ Kwach, naꞌ Natanael, benneꞌ yež Kaná, yeženꞌ nbaben Galilea, naꞌ ḻezkaꞌ ẕiꞌn Sebedeo kaꞌ, naꞌ yechope benneꞌ wsedle kaꞌ che Jesusenꞌ.
Smon Bedwnꞌ gožeꞌ ḻégakeꞌ: —Chaꞌa chejx̱enaꞌ bel kaꞌ. Yezikaꞌ benneꞌ kaꞌ belyiꞌe ḻeꞌ, naꞌ wnnágakeꞌ: —Sáꞌḻentoꞌ leꞌ. Naž jakeꞌ, naꞌ wžéngakeꞌ to ḻo barkw, naꞌ yelenꞌ nitó bel bi wẕéngakeꞌ.
Kateꞌ zaꞌ žaꞌníꞌ, bejsé Jesusenꞌ žoaꞌa nisdonꞌ, naꞌ benneꞌ wsedle chieꞌ kaꞌ bi gókbeꞌegekleꞌ chaꞌ Jesusenꞌ.
Naž Jesusenꞌ gožeꞌ ḻégakeꞌ: —Ẕíꞌnaꞌdoꞌ kaꞌ, ¿bi de bel chele? Bežíꞌigakeꞌ, naꞌ belyiꞌe Ḻeꞌ: —Nitobaꞌ.
Naž Jesusenꞌ gožeꞌ ḻégakeꞌ: —Le wsé yix̱jw bel chele cheḻáꞌa ḻi ža barkwnꞌ, naꞌ senle-baꞌ. Naž bségakenꞌ, naꞌ biž gok yekáꞌagakenꞌ, danꞌ nžaꞌte yix̱jw naꞌ bel kaꞌ.
Naž benneꞌ wsedle, bennenꞌ nžiꞌil Jesusenꞌ, gožeꞌ Bedonꞌ, naꞌ wnnéꞌ: —¡X̱anžonꞌ! Kateꞌ benle Smon Bedonꞌ, “X̱anžonꞌ” beyakweꞌ lažeꞌ gokweꞌ, daꞌ bekéꞌen zgaꞌale, naꞌ wyazeꞌ ḻo nis.
Yezikaꞌ benneꞌ wsedle kaꞌ bsáꞌgakeꞌ barkwnꞌ, naꞌ bedjẕóbgakeꞌ yix̱jwnꞌ danꞌ nžaꞌten bel kaꞌ. Bi nak ziꞌtoꞌ gan de yo biž, daꞌ nakze ka to gaywáꞌ lkaꞌ níꞌažo.
Katenꞌ bžíngakeꞌ ḻo yo biženꞌ, naꞌ bḻéꞌegekleꞌ žeꞌ to yiꞌ balje ga naꞌ, naꞌ ẕoa to bel ḻawenꞌ, naꞌ ḻezkaꞌ de yet ga naꞌ.
Jesusenꞌ gožeꞌ ḻégakeꞌ: —Le yedjwáꞌ bel kaꞌ ba wẕéngakle-baꞌ ga zoaꞌ ni.
Bebén Bedonꞌ ḻo barkwnꞌ, naꞌ wẕobeꞌ yix̱jwnꞌ zakaꞌ ḻo yo bižle, naꞌ nžaꞌten bel žiꞌa kaꞌ, to gaywáꞌ chonne-yonbaꞌ. Ḻaꞌkze zej nak bel zanḻeꞌe, bi bžezaꞌ yix̱jwnꞌ.
Naž Jesusenꞌ gožeꞌ ḻégakeꞌ: —Le da gawle. Nitó benneꞌ wsedle chieꞌ bi bežogleꞌ nnableꞌ Ḻeꞌ, bi nneꞌ: “¿Noẕ Leꞌ?” Nnézkzegekleꞌ nakeꞌ X̱anžonꞌ.
Naž wbigaꞌ Jesusenꞌ, naꞌ bex̱weꞌ yet kaꞌ, naꞌ ḻezkaꞌ bel naꞌ, naꞌ biꞌen chégakeꞌ.
Daꞌ ni naken daꞌ chonne chiꞌi bḻoeꞌe ḻaw Jesusenꞌ ḻawgak benneꞌ wsedle chieꞌ kaꞌ wdé bebaneꞌ ḻo yeḻaꞌ got.
Kateꞌ beyóž bdáwgakeꞌ, Jesusenꞌ gožeꞌ Smon Bedw: —Smon, ẕiꞌn Jonás, ¿nžíꞌiželoꞌ nedaꞌ kan zej nžiꞌil benneꞌ ki nedaꞌ? Bechebe Bedonꞌ, naꞌ gožeꞌ Ḻeꞌ: —Oꞌ, X̱an. Leꞌ nnézkzeloꞌ nžiꞌilaꞌ Leꞌ. Jesusenꞌ gožeꞌ ḻeꞌ: —Bwaw ẕílaꞌdoꞌ chiaꞌ kaꞌ.
Jesusenꞌ gožeꞌ ḻeꞌ daꞌ chope chiꞌi, naꞌ wnnéꞌ: —Smon, ẕiꞌn Jonás, ¿nžiꞌiloꞌ nedaꞌ dot ḻažoꞌo? Bechebe Bedonꞌ, naꞌ gožeꞌ Ḻeꞌ: —Oꞌ, X̱an. Leꞌ nnézkzeloꞌ nžiꞌilaꞌ Leꞌ. Jesusenꞌ gožeꞌ ḻeꞌ: —Bwaw ẕilaꞌ chiaꞌ kaꞌ.
Jesusenꞌ gožeꞌ ḻeꞌ daꞌ chonne chiꞌi: —Smon, ẕiꞌn Jonás, ¿nžiꞌiloꞌ nedaꞌ? Gok nyacheꞌ ḻažeꞌ Bedonꞌ danꞌ chonn chiꞌi wnnableꞌ ḻeꞌ, naꞌ wnnéꞌ: “¿Nžiꞌiloꞌ nedaꞌ?” naꞌ bechebe Bedonꞌ, naꞌ gožeꞌ Ḻeꞌ: —X̱an, yógoꞌte nnézkzeloꞌ Leꞌ. Nnezloꞌ nžiꞌilaꞌ Leꞌ. Jesusenꞌ gožeꞌ ḻeꞌ: —Bwaw ẕilaꞌ chiaꞌ kaꞌ.
Daꞌ li žapaꞌ leꞌ, katenꞌ gokoꞌ x̱kwideꞌ, žakze chioꞌ bwakw kwinoꞌ, naꞌ kan ẕnnazen chioꞌ wdóꞌ. Kateꞌ goloꞌ, wḻíoꞌ noꞌo, naꞌ benneꞌ yoble wakweꞌ leꞌ lažeꞌ, naꞌ chiꞌe leꞌ gan bi yéneloꞌ chejoꞌ.
Daꞌ ni wnná Jesusenꞌ nak bianꞌ kan gat Bedonꞌ, danꞌ chejtéꞌe ḻeꞌe yag kroze, nich gaꞌn ẕen Dios. Kateꞌ beyóž wnná Jesusenꞌ ki, yetó daꞌ wnnéꞌ: —Benḻen nedaꞌ tẕen.
Byechj Bedonꞌ, naꞌ bḻeꞌeleꞌ benneꞌ wsedlenꞌ Jesusenꞌ nžiꞌileꞌ ḻeꞌ, zedjnaweꞌ ḻégakeꞌ. Nakeꞌ benneꞌ wsedlenꞌ wžiꞌe kwit Jesusenꞌ katenꞌ bdáwgakeꞌ, naꞌ gožeꞌ Jesusenꞌ: “X̱an, ¿noẕ bennenꞌ wdíeꞌ Leꞌ?”
Kateꞌ Bedonꞌ bḻeꞌeleꞌ ḻeꞌ, gožeꞌ Jesusenꞌ: —X̱an, ¿biẕ gon benneꞌ ni?
Jesusenꞌ gožeꞌ ḻeꞌ: —Chaꞌ žénelaꞌ gaꞌn bennenꞌ kateꞌ yeḻaꞌžaꞌ, bi žaḻaꞌ gek zedloꞌ. Benḻen nedaꞌ tẕen leꞌ.
Wzé dižaꞌ ni gan zej nnitaꞌ lježžo kaꞌ, benneꞌ kaꞌ žejḻéꞌgakeꞌ che Jesusenꞌ. Žékgekleꞌ bi gat benneꞌ wsedlenꞌ. Jesusenꞌ bi gožeꞌ ḻeꞌ bi gateꞌ, san ki wnnéꞌ: “Chaꞌ žénelaꞌ gaꞌn bennenꞌ kateꞌ yeḻaꞌžaꞌ, bi žaḻaꞌ gek zedloꞌ.”
Benneꞌ wsedlenꞌ nakaꞌ nedaꞌ, Ẕwa. Ẕzoa liaꞌ daꞌ ki, naꞌ bzojaꞌ ḻeꞌe yiche daꞌ ki, naꞌ nnézlele daꞌ ẕnniaꞌ naken dot daꞌ li.
Ben Jesusenꞌ daꞌ zanže kaꞌ. Chelaꞌ no benneꞌ wzojeꞌ ḻégaken ḻeꞌe yiche to ton, žeklaꞌ bi gataꞌ latje yežlyó nga ga kwaꞌgak yiche kaꞌ žaḻaꞌ wzojenꞌ. Kaꞌkze naken.